**MOKYTOJO LAPAS**

*KLAUSIMAI IR GALIMI ATSAKYMAI*

1. Suformuluokite ištraukos temą. **Kuprelio meilės sapnas, pasakojamas paties veikėjo**
2. Kokį galima iškelti klausimą, į kurį atsako tekstas? **Ką reiškia žmogui meilė? Kaip pasąmonė gali atspindėti žmogaus jausmus ir išgyvenimus?**
3. Kaip pagal vaizdų pobūdį, nuotaiką ir išgyvenimus galėtumėte padalyti tekstą? Įvardykite tokių segmentų skaičių ir duokite joms savo pavadinimus.

**Struktūra**

**I – š v i e s i o j i , džiugi sapno dalis *(„Sapne man...tardama tam čiulbesiui“)*;**

**II – t a m s i o j i, prilygstanti košmarui *(„Staiga žydįs miškas...visam pasauliui galas“)***

**Pirmoji dalis nėra vienalytė, joje išryškėja ž i e m o s ir p a v a s a r i o temos.**

1. Dar kartą perskaitykite dalį, kurioje kalbame apie žiemą *(„Sapne man Gundė... pamojo miško gilumon“)* ir į lentelę chronologine tvarka išrašykite svarbius raktinius žodžius.

|  |  |
| --- | --- |
| **Gamtos motyvas**  (turėtų būti 7 žodžių junginiai) | **Žmogaus** (ir su žmogumi susijęs) **motyvas**  (turėtų būti 9-10 žodžių junginių) |
| * **Platus tolimas laukas;** * **laukas apklotas sniegu;** * **sniegas mirgantis saulės spinduliuose;** * **didelis apvalainas kalnas;** * **kalno viršūnė;** * **apšarmojęs miškas;** * **aukštas senas ąžuolas.** | * **Šnekėjosi, džiaugėsi,** * **vaikščiojo, rankom tvėrėsi;** * **sniego girgždesys virto nepaprasta daina, kuri linksmino;** * **lipo į aukštą kalną;** * **Gundė glaudėsi, jos plaukai mylavo, glostė Kuprelį;** * **medžių viršūnės lingavo, mojo jiems;** * **atsisėdo po aukštu senu ąžuolu;** * **Gundė prisipažįsta mylinti, bučiuoja Kuprelį;** * **Kuprelis svaigo, atsakė į bučinius** |

5.1. Aptarkite medžiagą, kurią priskyrėte prie gamtos motyvo:

* Kodėl būtent žiemos laikas vaizduojamas/sapnuojamas Kuprelio?  **Nes šis metų laikas labiausiai patinka Gundei.**
* Kokį poveikį žmogui suteikia piešiama gamtos erdvė? **Piešiama plati atvira gamtos erdvė *(laukas, miškas, kalnas)*, kuri suteikia žmogui didesnį laisvės pojūtį.**
* Koks konkrečiai gamtos vaizdinys susisieja su impresionistine daile? **Mirganti saulės šviesa sniege primena impresionistų dailininkų pomėgį tapyti saulės šviesos apšviestą gamtą.**
* Dar kartą peržvelkite su *kalnu* susijusius raktinius žodžius ir apibūdinkite šios erdvės reikšmę kuriamam vaizdui. **Kalnas – tarpinė erdvė tarp žemės ir dangaus, tarp dvasingumo ir materialumo. Epitetas „apvalainas“, nusakantis kalno formą, suteikia vaizdui minkštumo, švelnumo.**

5.2. Aptarkite medžiagą, kurią priskyrėte prie žmogaus motyvo:

* Kokie vaizdai patvirtintų, kad vaizduojami šilti, artimi, intymūs dviejų žmonių santykiai? **Vaizduojami šilti, artimi, intymūs dviejų žmonių santykiai *(rankas susitvėrę“, „glaudėsi“, „glostė“).* Meilė, draugystė – mėgstama impresionistų tema.**
* Žinoma, kad Olesis labai artimas gamtos pasauliui. Ar galima teigti, jog pati gamta pritaria jaunų žmonių jausmams? Kodėl? **Veikėjų išgyvenimai perkeliami į gamtą. Išryškėja žmogaus ir gamtos harmonija *(„medžių šakos lingavo“, pritariamai jiems mojo),* kuri reiškiama personifikacija. Meilė sugeba paprastą sniego girgždesį paversti nepaprasta daina.**
* Interpretuokite įsimylėjėlių lipimą į kalną. Ką galėtų reikšti šis vaizdinys? **Lipimas aukščiau, į kalno viršūnę tarsi ženklintų žmonių troškimą pakylėti savo meilę nuo žemiškų rūpesčių, kasdienybės.**
* Kuris iš juodviejų – Olesis ar Gundė – yra aktyvesnis? Kaip sapno vaizdinys sutampa su realybe? **Aktyvesnė mergina *(ji glaudžiasi, prisipažįsta meilėje, bučiuoja).* Iš romano žinome, kad Gundė gana moderni ir drąsi mergina.**

1. Aptarkite pavasario temą *(„Skubiai pažvelgiau...... tardama tam čiulbesiui“):*

*(Labiau įgudus, galima neperrašinėti reikšminių teksto žodžių, o pasibraukti juos tekste (aišku, jei yra tokia galimybė) ir iškart juos interpretuoti, daryti išvadėles.)*

* Kaip būtų galima paaiškinti staigų žiemos virtimą pavasario vaizdu? **Žiemos peizažas po meilės prisipažinimo netikėtai pavirsta pavasario vaizdu. Aplinkinis pasaulis kinta priklausomai nuo žmogaus nuotaikos, dvasinės būsenos: meilės pavasaris veikėjų širdyse „ištirpdo“ šaltos žiemos sniegą gamtoje.**
* Apibūdinkite piešiamą pavasario vaizdą. **Piešiamas nuostabus pavasario vaizdas, kuriame išryškėja regimieji *(„medžiai pražydo...gėlėmis“, „saulė švietė“)*, girdimieji *(paukštytės „ėmė čiulbėti“)* ir uodžiamieji *(gėlės „skleidė aplinkui neišpasakytai gardų kvapą“)* įspūdžiai. Svaiginanti meilė tarsi leidžia žmogui visapusiškiau, stipriau pajusti pasaulį. Pasikeitusi aplinka net prilyginama rojui, simbolizuojančiam aukščiausią palaimos būseną, rojui, kuriame skraido „sniego žvaigždutės“ – „rojaus musės“.**
* Kaip šio segmento vaizdinį galima susieti su impresionistine daile (suraskite du dalykus)? **1)** **Akcentuojamas tapybiškumas: „tai žalia viskas rodos, tai rausva, tai melsva“. Dominuojantis spalvinis epitetas baltas; 2) Išryškėja matomo vaizdo nepastovumas, reliatyvumas *(„tai išnyksta“, tai vėl „lyg iš kur atplaukia“)***

1. Aptarkite košmariškąją sapno dalį. Palyginę ją su gražiąja sapno dalimi suraskite 8-9 opozicijas.

**Nuotaika, piešiamais vaizdais ji – kontrastas pirmajai sapno daliai. Toks ūmus pasikeitimas logiškai niekuo nepaaiškinamas (Bet tai juk sapnas!) Galima įžvelgti tokias opozicijas:**

1. **žydintis miškas – sugniužęs, sutirpęs miškas;**
2. **paukščių čiulbesys – išnykęs čiulbesys;**
3. **šviečianti saulė – aptemusi saulė;**
4. **sniegas – dingęs sniegas;**
5. **dviese su Gunde – vienišas Kuprelis;**
6. **dominuojanti balta spalva – juoda spalva;**
7. **kalno viršūnė – duobė;**
8. **apvalainas kalnas – aštrios viršūnės;**
9. **svajojama gyventi ilgai – visam pasauliui galas**

**Vietoj ramybės gamtoje, idilės – audra: „žaibuojąs debesys“, skanduojantis Perkūnas. Žaibavimas kryžiumi tarsi įspėja Kuprelį apie artėjantį didelį širdies skausmą, kurį reikės patirti.**

1. Įvardinkite analizuotos ištraukos vertybes ir pagrindinę mintį.

**Didelė vertybė, galinti pakeisti aplinkinį pasaulį, padaryti žmogų laimingą, yra meilė. Jautrus žmogus gali net nujausti, susapnuoti pranašingą sapną, įspėjantį apie gresiančią nelaimę.**